กูรูแนะหาจังหวะเก็บ SPALI ก่อนกลับมาปันผล ฟันธง! ระยะยาวสดใส
โบรกฯแนะซื้อ SPALI มองจังหวะอ่อนตัวเหมาะเข้าเก็บก่อนกลับมาปันผล ชี้ Backlog ในมือสุดแกร่งหนุนอนาคต ผลประกอบการสดใส
15 พ.ย. 2560

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (15 พ.ย.) ว่า ทิศทางไตรมาส 4/60 ของบริษัท ศุภาลัย จำกัด (มหาชน) หรือ SPALI ยังแข็งแกร่ง โดยบริษัทมี Backlog ในมือเท่ากับ 39,881 ล้านบาท และมีกำหนดบันทึกในไตรมาส 4/60 เท่ากับ 6,699 ล้านบาท, บันทึกใน 2561 เท่ากับ 10,901 ล้านบาท บันทึกใน 2562 เท่ากับ 11,014 ล้านบาท, บันทึกใน 2563 เท่ากับ 7,129 ล้านบาท และบันทึกในปี 2564 เท่ากับ 4,138 ล้านบาท ซึ่ง Backlog ที่มีจะเป็นปัจจัยหนุนผลประกอบการในอนาคตได้ดี
เบื้องต้นประเมินว่าทิศทางของรายได้ในไตรมาส 4/60 จะสูงกว่าไตรมาส 3/60 ด้วยปัจจัยหนุนจากทั้ง Backlog คอนโดมิเนียม และส่วนแนวราบที่ทำได้ดีในเดือน ต.ค. จึงคงประมาณการรายได้ของปีนี้ที่ 26,232 ล้านบาท (เพิ่มขึ้น12.4% จากปีก่อน) มี Secured Revenue ที่ 91% และคาดว่ากำไรสุทธิที่มี Upside จากประมาณการของฝ่ายวิเคราะห์ที่ 5,702 ล้านบาท (เพิ่มขึ้น16% จากปีก่อน) ประมาณ 5% หากสามารถควบคุมต้นทุนและค่าใช้จ่ายได้ดี
ทั้งนี้คงคำแนะนำ “ซื้อ” สำหรับ SPALI โดยปรับไปให้ราคาเป้าหมายปี 2561 เท่ากับ 30 บาท/หุ้น โดยมองว่าฐานกำไรของบริษัทยังแข็งแกร่งแม้ในปี 2561 จะมี Dilution จาก warrant ที่ SPALI-W4 แต่เชื่อว่าเป็นจังหวะของการเข้าลงทุนหุ้นได้ เนื่องจากปีหน้าจะเริ่มกลับมาจ่ายเงินปันผลตามปกติ